Akteur Hykie Berg terug by Binnelanders! | SARIE
"Dis wonderlik om terug te wees by die Binneland-familie. Ek geniet dit om weer in Binnelanders te speel en is baie lief vir Elsjé [Stark]-hulle. Conrad is mos maar 'n bliksem! Hy was nie eens op Malan (sy TV-broer gespeel deur Paul du Toit) se begrafnis nie," het Hykie aan Fanie Cronjé vertel. "Nou is ek die enigste van die Koster-nageslag wat nog leef. En iemand moet die hospitaal oorneem."
Maar terwyl Conrad nog enkellopend is, is Hykie al vir byna 3 jaar gelukkig getroud. Hy is op 27 April 2013 met Melissa Jacobs (30), 'n projekbestuurder van Pretoria, getroud. Sy is 'n skopbokser wat ons land in verskeie toernooie verteenwoordig.
"Dis vir my en Melissa ook goed dat ek nou weer die sekuriteit van 'n vaste werk het."
Hy is vanaand ook om 20:00 te sien in Die geur van appelkose, saam met Jacques Bessenger, Reine Swart en Sandra Vaughan. Dit is die twaalfde film in Ons stories, 'n reeks kortstories op kykNet & Kie.